Mikloško, Jozef, poslanec NR SR (2014-09-18):
Vážená pani podpredsedníčka, vážení páni ministri, ja mám interpeláciu na pána podpredsedu vlády Vážneho, ten si musel odskočiť, ale snáď si to nájde niekde potom, ale bude sa to týkať asi aj trocha všetkých. Ja sa, teším sa, že teraz som pred Alojzom Hlinom (povedané so smiechom), a teším sa, že ten prvý príspevok mal taký kratší, nie ako inokedy, ale zapamätal som si jednu vetu z toho, že Európsky sociálny fond sa dá používať na platenie exekútorov. To je veľmi zaujímavé a ešte to budem po tom pátrať, či je to naozaj takto možné, ale teraz už vážne k mojej interpelácii. Sedemnásteho septembra Národná rada schválila v treťom čítaní vládny návrh zákona o príspevku poskytovania z európskych štrukturálnych a investičných fondov. Ten zákon sa mi zdá celkom dobrý, a teda neviem posúdiť celkom, čo bolo predtým, ale dovolím si citovať podľa tohto zákona, orgán zabezpečujúci finančnú ochranu finančných záujmov je úrad vlády, vysoký orgán, ten koordinuje ochranu finančných záujmov subjektov verejnej správy a spolupracuje s nimi, koordinuje boj proti odvodom, poskytuje súčinnosť pri administratívnych vyšetrovaniach, oznamuje nezrovnalosti Európskej komisii, je oprávnený požadovať súčinnosť od poskytovateľov a tieto subjekty sú povinné požadovanú súčinnosť poskytnúť a tak ďalej. Naraz právomoci na úrad vlády, ktoré by, sú veľmi nutné, čo sa týka poskytovania financií z eurofondov. Myslel som si, že toto vlastne chce naša strana, aby konečne bol v tom poriadok. Lebo v mojej interpelácii ide troška všeobecne, ale práve o zneužívanie eurofondov. Väčšie firmy dostanú veľké balíky a pomaličky tieto zákazky z eurofondov dávajú ďalším a ďalším menším firmám, ktoré vlastne to len posunú ďalej, na ďalšiu úroveň, a na konci sú potom tí drobní a strední podnikatelia, ktorí to urobia, ale v podstate nedostanú nič, lebo ten balík sa stratí cestou. Niekto hovorí, že až 50 % sa stráca cestou. Ja som neni vôbec odborník na toto ani som nikdy žiadny eurofond nežiadal, ani nebudem alebo teda ľudia z môjho okolia, ale toto ma teda veľmi zaujalo. Mám príklady takéhoto typu, jeden je veľmi konkrétny, ale dnes nebudem hovoriť ešte o konkrétnych úradoch, skôr o takých matematických skratkách, by som povedal. Celkový ten postup sa mi zdá byť takýto, je to na základe mojej znalosti tejto problematiky. Štát získa veľké sumy na eurofondy, či vlastne je tam Brusel a je tam štát. Dobre. Štát asi jedná s ďalšími, so svojimi ministerstvami. Čiže ďalší krok, štát a ministerstvá. Potom je ministerstvo, má nejaké eurofondy, že organizuje nejaké súbehy pre použitie eurofondov vo svojom rezorte. Čiže ministerstvo a ja by som povedal, nejaká inštitúcia F0, dobre. To F0 vyberie na realizáciu firmu, ktorá by to mala zabezpečiť, ale tá nemá výkonných pracovníkov na to, iba rozdelí prácu pre iné firmy, tak aby jej zostalo čo najviac, čiže F0 dá prácu F1. V tomto konkrétnom mojom prípade je to 2,8 milióna. Čo bolo predtým, to neviem posúdiť. Tak už by sa dalo povedať, že teraz sa začne práca, ešte nezačne. Žiaľ, tá firma F1 je rovnaká „manci-firma“ ako tá predchádzajúca, a teda bez majetku a bez ľudí temer, vyberie ďalšiu firmu, ktorá sa volá F2, ktorá má takýchto džobov viac a je podobná ako F1, tiež bez pracovníkov, bez majetku, a teda vidí, že to sama nezvládne vôbec, tak hľadá ďalšiu firmu, firmu F3, a tej vyplatí napríklad F1 vyplatí F2 už 245-tisíc eur, a kde sú tie ostatné peniaze, to celkom neviem a teraz tá firma F2 hľadá konečne niekoho, kto to spraví, a napriek tomu, že dostala 245-tisíc, dá prácu nejakej konkrétnej firme, malému, stredným podnikateľom a tak ďalej, ktoré to vedia spraviť, to urobia načas, kvalitne a faktúru 136-tisíc eur. Čiže tento balík, je to 6 úrovní, takto to klesá a tá posledná firma, iste tam boli aj nejaké iné zákazky, nemám taký prehľad nad všetkým, ale na tomto jednom slede tých 6 úrovní, mám na to podrobný súpis. Požaduje 136-tisíc, zmluvne podchytených, potvrdených a tak ďalej. Pričom som vám na začiatku povedal, že F0, F1 je 2,8 mil. euro. Na konci ide o tých 136-tisíc jednej firme, tej realizačnej, kvalitnej, dobrej a tuná začína cirkus. F3 fakturuje F2, tá F1, tá F0 a všetci zatĺkajú, mlčia a nezaplatia ani vindru. Začnú súdy, kolotoč, aj keď súd rozhodne, tak nikto nezaplatí nikomu nič. Potom dá F3 trestné oznámenia o podvode. Vyšetrovateľ vyšetruje a potom odmietne, ani vlastne nevypočuje tú F3, o čo vlastne „kráčí“. F3 hrozí vážny zánik, musí prepúšťať zamestnancov, a teda je taká situácia, že z bruselských peňazí štátnu zákazku nakoniec financujú z vlastných prostriedkov malé firmy, napr. konkrétne firma F3, lebo vyšší dodávatelia nad ňou si neplnia svoje záväzky. Pre seba áno, ale pre tých, čo sú pod nimi, nič. Teda interpelácia by asi znela, čo s tým. Mení tento schválený zákon, ktorý som spomenul na začiatku, túto situáciu k lepšiemu? Samozrejme, toto boli fiktívne F0, F1, F2, keď na mojom kotle sa objaví F2, je zle, musím volať kotlára, ale už určite v ďalšej interpelácii by som povedal veľmi konkrétne celú tú chronológiu konkrétnej jednej firmy. Je takýchto viac, určite sa prihlásia. Ďakujem za vypočutie.